Беларускі дзяржаўны ўніверсітэт інфарматыкі і радыёэлектронікі

Белару́скі дзяржа́ўны ўніверсітэ́т інфарма́тыкі і радыёэлектро́нікі (да 1993 г. — Мінскі радыётэхнічны інстытут, МРТІ) — вядучая навучальная ўстанова Рэспублікі Беларусь па падрыхтоўцы інжынерных і навуковых кадраў у галіне інфарматыкі і радыёэлектронікі. Комплекс будынкаў універсітэта складаецца з трох карпусоў па вул. Петруся Броўкі, двух на перасячэнні вуліц Гікалы і Платонава і двух на Казлова. Гісторыя Заснаваны 15 сакавіка 1964 года пад назвай Мінскі радыётэхнічны інстытут (МРТІ). МРТІ пачынаўся з двух факультэтаў дзённага навучання — радыётэхнічнага і факультэта аўтаматыкі і вылічальнай тэхнікі, а таксама агульнатэхнічнага факультэта ў складзе двух аддзяленняў — вячэрняга і завочнага. Першым рэктарам МРТІ стаў член-карэспандэнт Акадэміі навук БССР, доктар тэхнічных навук Іван Сідаравіч Кавалёў. Ён знаходзіўся на пасадзе рэктара з 1964 па 1973 год. З 8 лютага 1973 года па 30 чэрвеня 2000 года рэктарам Мінскага радыётэхнічнага інстытута быў Віктар Макаравіч Ільін — кандыдат тэхнічных навук, прафесар, заслужаны работнік вышэйшай школы БССР, акадэмік Міжнароднай акадэміі навук вышэйшай школы. У 1975 годзе МРТІ быў прызнаны найлепшым ВНУ ва Усесаюзным аглядзе ўкаранення дасягненняў навукі і тэхнікі ў народнай гаспадарцы, у 1976 годзе стаў пераможцам Усесаюзнага грамадскага агляду выкарыстання вынаходак з уручэннем дыплома УЦСПС, у 1978 годзе прысуджана 1-е месца і пераходзячы Чырвоны Сцяг Міністэрства вышэйшай і сярэдняй спецыяльнай адукацыі СССР і ЦК прафсаюза работнікаў асветы, вышэйшай школы і навуковых устаноў за поспехі ў працы. У пачатку 1990-х гадоў Мінскі радыётэхнічны інстытут стаў найбуйнейшай ВНУ краіны, на долю якога прыпадала да 95 % студэнтаў радыётэхнічнага профілю. У 1993 годзе пастановай Савету Міністраў Рэспублікі Беларусь пераўтвораны ў Беларускі дзяржаўны ўніверсітэт інфарматыкі і радыёэлектронікі. Загадам Міністэрства адукацыі Рэспублікі Беларусь № 365 ад 16 жніўня 1998 г. універсітэт вызначаны базавай ВНУ рэспублікі ў галіне інфарматыкі, радыётэхнікі і электронікі. З 2 кастрычніка 2000 года рэктарам універсітэта прызначаны Міхаіл Паўлавіч Батура — доктар тэхнічных навук, прафесар, акадэмік Міжнароднай акадэміі навук вышэйшай школы, заслужаны работнік адукацыі Рэспублікі Беларусь. У 2001 годзе была адкрыта магістратура — другая ступень вышэйшай адукацыі, распачата падрыхтоўка магістрантаў па 8 спецыяльнасцях. Упершыню ў Рэспубліцы Беларусь БДУІР пачаў скарочанае навучанне выпускнікоў каледжаў для атрымання вышэйшай адукацыі. У 2002 годзе створаны Цэнтр дыстанцыйнага навучання і ўпершыню ў Рэспубліцы Беларусь пачата дыстанцыйнае навучанне. У 2003 годзе ўпершыню ў Рэспубліцы Беларусь на базе універсітэта праводзіцца рэпетыцыйнае кампутарнае тэставанне. Па замове Міністэрства адукацыі выкладчыкамі ўніверсітэта распрацаваны тэсты па фізіцы, матэматыцы, рускай і беларускай мове. З 24 мая 2018 года рэктарам БДУІР стаў Вадзім Анатольевіч Богуш. Падзеі 2020 года Пасля масавых фальсіфікацый на прэзідэнцкіх выбарах 2020 года, жорсткага разгону акцый пратэстаў, збіцця і катаванняў затрыманых пратэстоўцаў, шматлікія студэнты ўніверсітэта падтрымалі пратэсты. 26 кастрычніка па закліку Святланы Ціханоўскай яны далучыліся да агульнанацыянальнай забастоўкі. 27 кастрычніка Аляксандр Лукашэнка запатрабаваў адлічваць усіх студэнтаў і звальняць выкладчыкаў, якія прымаюць удзел у несанкцыянаваных акцыях. 27 кастрычніка выкладчыкі і супрацоўнікі ўніверсітэта апублікавалі відэазварот, дзе запатрабавалі правядзення новых, сумленных і свабодных, выбараў, вызвалення ўсіх палітвязняў, а таксама асудзілі гвалт, пераслед студэнтаў і супрацоўнікаў ВНУ. У той жа дзень 37 супрацоўнікаў універсітэта, з якіх 25 з факультэта камп’ютарных сістэм і факультэта камп’ютарнага праектавання, далучыліся да бестэрміновага страйку. Станам на 29 кастрычніка больш за 140 супрацоўнікаў БДУІР далучыліся да патрабаванняў, агучаных у відэазвароце. Дэкан Факультэта камп’ютарных сістэм і сетак Марына Лукашэвіч адмовілася падпісваць загад аб адлічэнні студэнтаў свайго факультэта і напісала заяву на звальненне па ўласным жаданні. Таксама, па ўласным жаданні сышоў прарэктар па вучэбнай працы ўніверсітэта Валерый Прыткоў. Дзейнасць Універсітэт рыхтуе інжынерныя кадры па двух напрамках адукацыі, 30 спецыяльнасцях і 25 спецыялізацыях у галіне вылічальнай тэхнікі, праграмнага забеспячэння інфармацыйных тэхналогій, інфарматыкі, інфармацыйнага забеспячэння аўтаматызаваных сістэм, штучнага інтэлекту, аўтаматычнага кіравання, радыётэхнікі, радыёэлектронных сістэм, мікраэлектронікі, тэлекамунікацый, праектавання радыёэлектронных і электронна-вылічальных сродкаў, электроннага апаратабудавання, медыцынскай электронікі, тэхнічных сродкаў бяспекі, метралогіі, стандартызацыі і сертыфікацыі, эканомікі. На 10 факультэтах і 35 кафедрах па дзённай, вячэрняй, завочнай і дыстанцыйнай формах навучання займаецца больш за 15 тысяч студэнтаў, у тым ліку каля 350 — з краін далёкага і блізкага замежжа. У 2001 г. адчынена магістратура, вядзецца падрыхтоўка магістраў па 27 спецыяльнасцях. Падрыхтоўка навуковых кадраў вышэйшай кваліфікацыі для рэспублікі і іншых краін праводзіцца ў аспірантуры і дактарантуры. Працуюць шэсць доктарскіх саветаў па абароне дысертацый, якія ахопліваюць 13 тэхнічных і 2 фізіка-матэматычныя спецыяльнасці. Факультэты і іншыя падраздзяленні Факультэт камп’ютарнага праектавання (ФКП) Факультэт інфармацыйных тэхналогій і кіравання (ФІТК) Факультэт радыётэхнікі і электронікі (ФРЭ) Факультэт камп’ютарных сістэм і сетак (ФКСіС) Факультэт інфакамунікацый (ФІК) Інжынерна-эканамічны факультэт (ІЭФ) Факультэт даўніверсітэцкай падрыхтоўкі і прафесійнай арыентацыі (ФДПіПА) Ваенны факультэт (ВФ) Інстытут павышэння кваліфікацыі і перападрыхтоўкі кадраў «Інстытут інфармацыйных тэхналогій» (ІІТ БДУІР) ДУА «Ліцэй № 1 г. Мінска» пры БДУІР Філіял «Мінскі радыётэхнічны каледж» Рэктары БДУІР Іван Сідаравіч Кавалёў — рэктар Мінскага радыётэхнічнага інстытута з 15 сакавіка 1964 года па 2 лютага 1973 года. Член-карэспандэнт Акадэміі навук БССР, доктар тэхнічных навук, прафесар Віктар Макаравіч Ільін — рэктар Мінскага радыётэхнічнага інстытута — Беларускага дзяржаўнага ўніверсітэта інфарматыкі і радыёэлектронікі з 8 лютага 1973 года па 30 чэрвеня 2000 года. Заслужаны работнік вышэйшай школы БССР, кандыдат тэхнічных навук, прафесар, акадэмік Міжнароднай акадэміі навук вышэйшай школы. Ганаровы рэктар БДУІР з 4 ліпеня 2000 года Міхаіл Паўлавіч Батура — рэктар Беларускага дзяржаўнага ўніверсітэта інфарматыкі і радыёэлектронікі з 2 кастрычніка 2000 года па 23 мая 2018. Доктар тэхнічных навук, прафесар, акадэмік Міжнароднай акадэміі навук вышэйшай школы, заслужаны работнік адукацыі Рэспублікі Беларусь Вадзім Анатольевіч Богуш — рэктар Беларускага дзяржаўнага ўніверсітэта інфарматыкі і радыёэлектронікі з 24 мая 2018 года. Доктар фізіка-матэматычных навук, прафесар. Выбітныя выкладчыкі і выпускнікі Ігар Аліневіч Андрэй Міхайлавіч Грынкевіч Васіль Барысавіч Далгалёў Уладзімір Іосіфавіч Лемяшонак — беларускі гісторык, доктар гістарычных навук, прафесар. Леанід Уладзіміравіч Маракоў Леанід Іванавіч Мінчанка Мікалай Пятровіч Панцялей Аляксандр Міхайлавіч Радзевіч Зноскі Спасылкі Афіцыйная старонка БДУІР (руск.)